CELEX: 52021PC0397
Language: ro
Date: 2021-07-15
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități

COMISIA EUROPEANĂ
            Bruxelles, 15.7.2021
            COM(2021) 397 final
            2021/0215(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI 
            de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Motivele și obiectivele propunerii
            
            
               Regulamentul (UE) nr. 1286/2014
                  1
                le permite investitorilor individuali să înțeleagă și să compare mai bine produsele de investiții individuale structurate și bazate pe asigurări (PRIIP) și să ia decizii de investiții în mai bună cunoștință de cauză. PRIIP includ, printre altele, organismele de plasament colectiv în valori mobiliare (OPCVM) și fondurile de investiții alternative de retail (FIA).
            
            
               Pentru a-și îndeplini obiectivele, Regulamentul (UE) nr. 1286/2014 impune creatorilor de PRIIP să respecte un set uniform de cerințe de publicare a informațiilor despre produse și să pună la dispoziția investitorilor individuali un document cu informații esențiale (KID) pentru fiecare PRIIP pe care îl oferă. Informațiile publicate ar trebui să le permită investitorilor individuali să înțeleagă mai bine natura economică și riscurile aferente anumitor PRIIP și să le compare. O mai mare transparență și armonizare este, de asemenea, benefică pentru piața internă a serviciilor financiare prin crearea unor condiții de concurență echitabile între PRIIP și canalele de distribuție.
            
            
               Regulamentul (UE) nr. 1286/2014 stabilește forma și conținutul KID. De asemenea, acesta împuternicește autoritățile europene de supraveghere (AES) – și anume Autoritatea Bancară Europeană, Autoritatea Europeană de Asigurări și Pensii Ocupaționale și Autoritatea Europeană pentru Valori Mobiliare și Piețe [astfel cum au fost instituite prin Regulamentele (UE) nr. 1093/2010
                  2
               , (UE) nr. 1094/2010
                  3
                și, respectiv, (UE) nr. 1095/2010
                  4
               ] –, să elaboreze în comun standarde tehnice de reglementare care să specifice modul de prezentare și conținutul KID, formatul standard al acestuia, metodologia de prezentare a riscurilor și randamentului și de calculare a costurilor, condițiile și frecvența minimă de revizuire a informațiilor din KID și condițiile privind furnizarea KID investitorilor individuali. Regulamentul delegat (UE) 2017/653 al Comisiei
                  5
                stabilește standardele tehnice de reglementare.
            
            
               Articolul 32 din Regulamentul (UE) nr. 1286/2014 prevede dispoziții tranzitorii prin care societățile de administrare, societățile de investiții și persoanele care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități sunt scutite temporar de cerința de a furniza investitorilor individuali un KID. Aceste dispoziții se aplică până la 31 decembrie 2021 („dispoziții tranzitorii”).
            
            
               Prezentul regulament este însoțit de modificări ale Regulamentului delegat (UE) 2017/653 al Comisiei. Având în vedere timpul necesar pentru a pune în aplicare respectivele modificări ale Regulamentului delegat (UE) 2017/653 și în vederea reducerii insecurității juridice, prezentul regulament prelungește dispozițiile tranzitorii până la 30 iunie 2022.
            
            
               Modificările aduse Regulamentului delegat (UE) 2017/653 se bazează pe proiectele de standarde tehnice de reglementare transmise în comun de AES la 3 februarie 2021. Proiectele de standarde tehnice de reglementare implică:
            
            
               ·noi metodologii pentru calcularea scenariilor de performanță adecvate și un mod revizuit de prezentare a scenariilor, cu scopul de a se asigura faptul că investitorilor individuali nu li se creează așteptări inadecvate în ceea ce privește eventualele randamente;
            
            
               ·indicatori sintetici de cost revizuiți și modificări ale conținutului și modului de prezentare a informațiilor privind costurile PRIIP, pentru a permite investitorilor individuali să înțeleagă mai bine diferitele tipuri de structură a costurilor și pentru a facilita utilizarea acestor informații de către persoanele care oferă consultanță cu privire la PRIIP sau care vând PRIIP;
            
            
               ·o metodologie modificată pentru calcularea costurilor de tranzacționare, pentru a aborda provocările practice care au apărut în cursul aplicării normelor existente, precum și aspecte legate de aplicarea lor în cazul anumitor tipuri de investiții;
            
            
               ·norme modificate pentru PRIIP care oferă o gamă de opțiuni pentru investiții, pentru a clarifica informațiile privind implicațiile în materie de costuri.
            
            
               Proiectele de standarde tehnice de reglementare prevăd și dispoziții referitoare la informațiile privind performanța anterioară pentru anumite tipuri de OPCVM-uri, FIA de retail și produse de investiții bazate pe asigurări.
            
            
               Prezentul regulament este însoțit, de asemenea, de modificări ale Directivei 2009/65/CE
                  6
               , pentru a se evita ca, începând cu 1 iulie 2022, investitorii să primească două documente de informare precontractuală cu privire la același OPCVM (și anume KID și „informațiile cheie destinate investitorilor” în conformitate cu directiva respectivă).
            
            
               Ca urmare a prezentei propuneri, Regulamentul (UE) nr. 1286/2014 se va aplica începând cu 1 iulie 2022 societăților de administrare, societăților de investiții și persoanelor care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități, pentru a coincide cu aplicarea modificărilor aduse Directivei 2009/65/CE și Regulamentului delegat (UE) 2017/653.
            
            
               Coerența cu dispozițiile existente în domeniul de politică vizat
            
            
               Articolele 78-82 și articolul 94 din Directiva 2009/65/CE impun societăților de investiții și societăților de administrare pentru OPCVM-uri să elaboreze „informații cheie destinate investitorilor”. Statele membre pot decide să aplice aceleași norme în cazul fondurilor non-OPCVM. 
            
            
               Scopul „informațiilor cheie destinate investitorilor” este de a le permite investitorilor „să fie în mod rezonabil în măsură să înțeleagă natura și riscurile produsului investițional propus și, prin urmare, să ia decizii de investiții în cunoștință de cauză”. „Informațiile cheie destinate investitorilor” înseamnă un document scurt (de două pagini sau trei pentru OPCVM-uri structurate) într-un format standard, cu informații prezentate într-o succesiune specifică ce facilitează comparațiile între diferitele OPCVM-uri. Informațiile sunt transmise într-un limbaj fără caracter tehnic, astfel încât să fie înțelese de investitorii individuali. „Informațiile cheie destinate investitorilor” ar trebui să fie un document de sine stătător: elementele sale esențiale ar trebui să fie ușor de înțeles de către investitori fără consultarea altor documente și ar trebui să fie coerente cu părțile relevante ale prospectului OPCVM. Acestea se bazează pe cerința generală ca informațiile publicate să fie corecte, clare și să nu inducă în eroare.
            
         
         
            
               Pe lângă identificarea OPCVM-ului și descrierea succintă a obiectivelor sale de investiții și a politicii sale de investiții, „informațiile cheie destinate investitorilor” conțin:
            
            
               ·o secțiune privind comisioanele și cheltuielile, în conformitate cu un format standard pentru prezentarea și explicarea cheltuielilor, inclusiv avertismentele pertinente, astfel încât investitorii să fie informați în mod adecvat cu privire la comisioanele și cheltuielile pe care vor trebui să le suporte și nivelul acestora exprimat ca proporție din cuantumul capitalului investit în fond;
            
            
               ·o secțiune privind riscurile și randamentul, care include norme detaliate privind prezentarea profilului de risc și de randament al produsului, utilizând un indicator sintetic, completată de texte explicative privind indicatorul în sine și riscurile nereflectate de acesta. „Informațiile cheie destinate investitorilor” pot fi corelate cu prospectul OPCVM, care prezintă informații mai detaliate cu privire la riscurile relevante;
            
            
               ·o secțiune privind performanța, care prezintă performanțele anterioare sau, în cazurile relevante, scenarii de performanță prospectivă.
            
            
               „Informațiile cheie destinate investitorilor” au devenit criteriul de referință pentru obligațiile de informare din cadrul PRIIP. Dispozițiile privind publicarea de informații din Regulamentul (UE) nr. 1286/2014 preiau masiv din Directiva 2009/65/CE. Pe baza modelului de „informații cheie destinate investitorilor”, KID este o fișă informativă standardizată care prezintă principalele caracteristici (inclusiv costurile, precum și riscurile și randamentele potențiale) ale unui anumit PRIIP într-un mod simplu, ușor de înțeles și comparabil. De asemenea, Regulamentul (UE) nr. 1286/2014 conține norme detaliate privind momentul și modul în care creatorii de PRIIP și persoanele care vând PRIIP sau oferă consultanță cu privire la PRIIP trebuie să furnizeze KID investitorilor individuali.
            
            
               În sens mai larg, Regulamentul (UE) nr. 1286/2014 urmărește să ofere investitorilor individuali mijloacele potențiale de a lua decizii de investiții mai bune și de a evita produsele sub nivelul optim sau vândute prin inducere în eroare, contribuind astfel la restabilirea încrederii în sistemul financiar. În comparație cu dispozițiile privind „informațiile cheie destinate investitorilor”, normele privind KID sunt concepute în mod deliberat pentru a facilita compararea unei game mult mai largi de produse de investiții individuale, inclusiv (dar nu numai) OPCVM-uri și non-OPCVM-uri individuale, produse de asigurare bazate pe investiții, instrumente financiare derivate și produse structurate, precum și alte produse de asigurare și de investiții structurate.
            
            
               Existența unor standarde de informare pentru PRIIP similare din punct de vedere funcțional și substituibile îmbunătățește transparența și comparabilitatea, atenuând totodată confuzia datorată utilizării unor concepte specifice sectorului. Acestea îi ajută pe investitorii individuali să înțeleagă și să aibă încredere în produsele pe care le cumpără, prevenind în același timp arbitrajul de reglementare și promovând coerența în materie de reglementare, ceea ce, la rândul său, ar trebui să faciliteze supravegherea, să diminueze costurile și să sprijine concurența la nivelul prețurilor. „Standardizarea direcționată” din cadrul referitor la PRIIP nu este o abordare „universală”, ci implică împărțirea PRIIP în patru categorii și, în consecință, adaptarea cerințelor de informare. O categorie se referă la produsele care urmăresc o investiție subiacentă în mod liniar – aceasta acoperă majoritatea OPCVM-urilor, FIA de retail și produsele de asigurare de tip unit-linked. În același timp, KID asigură prezentarea uniformă a informațiilor cheie, indiferent de categorie, în cazul în care PRIIP sunt suficient de similare pentru a permite acest lucru.
            
            
               La momentul adoptării lor în 2014, dispozițiile tranzitorii pentru OPCVM și non-OPCVM au fost justificate de perioada relativ scurtă scursă de la introducerea „informațiilor cheie destinate investitorilor” (1 iulie 2011). În considerentul 35 din Regulamentul (UE) nr. 1286/2014, colegiuitorii au precizat că „ar fi adecvat ca acestor organisme [OPCVM] să li se acorde o perioadă de tranziție de cinci ani” și că „[l]a sfârșitul perioadei de tranziție și în lipsa unei prelungiri a acesteia, OPCVM-urile ar trebui să intre sub incidența [regulamentului]”.
            
            
               Regulamentul (UE) 2019/1156 al Parlamentului European și al Consiliului
                  7
                a prelungit dispozițiile tranzitorii până la 31 decembrie 2021, cu mențiunea (considerentul 14) că „toate instituțiile și autoritățile de supraveghere implicate ar trebui să depună eforturi, acționând cât mai repede posibil pentru a facilita încetarea scutirii tranzitorii respective”.
            
            
               Pentru a îndeplini acest obiectiv, AES au adoptat împreună standarde tehnice de reglementare de modificare a Regulamentului delegat (UE) 2017/653 și le-au prezentat la 3 februarie 2021. Pe scurt, standardele tehnice de reglementare se referă la următoarele:
            
            
               Scenarii de performanță
            
            
               AES reduc riscul unor scenarii de performanță excesiv de optimiste pentru toate tipurile de PRIIP, cu o opțiune generală pentru creatorii de PRIIP de a utiliza percentilele inferioare ale distribuțiilor estimate ale randamentelor viitoare pentru a genera scenariile, atunci când este justificat. Acest lucru ar permite creatorilor de PRIIP să genereze scenarii mai prudente în cazul în care consideră că există un risc semnificativ ca scenariile prevăzute să dea naștere unor așteptări inadecvate din partea investitorilor. Cu toate acestea, metodologia nu permite creatorilor de PRIIP să utilizeze percentilele superioare.
            
            
               Pe baza rezultatelor testelor efectuate în rândul consumatorilor, AES adaugă randamentul minim al produsului la domeniile care trebuie acoperite în scenariile de performanță pentru toate PRIIP.
            
            
               Pentru PRIIP din categoria 2 (care include majoritatea OPCVM-urilor și non-OPCVM-urilor), AES propun o metodologie revizuită pentru calcularea scenariilor de performanță „favorabile”, „moderate” și „nefavorabile”, pentru a reduce incidența prociclicității și a reduce la minimum potențialul de estimări care induc în eroare, ceea ce riscă să creeze așteptări inadecvate din partea investitorilor individuali. În special, această metodologie extinde de la 5 la 10 numărul de ani pentru datele care stau la baza calculării scenariilor, pentru a aborda problemele legate de estimările prociclice. De asemenea, aceasta generează scenarii direct dintr-o distribuție a randamentelor anterioare, pentru a clarifica investitorilor individuali legătura matematică dintre randamentele anterioare și valorile din scenarii.
            
            
               Pentru scenariul de criză, AES mențin metodologia actuală, deoarece aceasta s-a dovedit a fi un indicator eficace al efectului evenimentelor negative extreme de pe piață, cum ar fi șocul financiar inițial din 2020 cauzat de criza provocată de pandemia de COVID-19.
            
            
               Performanța anterioară
            
            
               În secțiunea „Alte informații relevante” din KID, AES includ un link către o sursă online alternativă sau un document extern care conține date standardizate privind performanța anterioară. De asemenea, acestea standardizează conținutul și metodologia performanței anterioare într-o nouă anexă VII la Regulamentul delegat (UE) 2017/653. Metodologia propusă se bazează pe abordarea pentru „informațiile cheie destinate investitorilor”, cu ajustări specifice acolo unde este necesar. Pentru alte PRIIP decât cele din categoria 2, AES mențin abordarea actuală bazată doar pe prezentarea scenariilor de performanță.
            
            
               Costurile
            
            
               AES revizuiesc indicatorii sintetici de cost și modifică modul de prezentare și conținutul informațiilor privind costurile PRIIP, pentru a le permite investitorilor individuali să înțeleagă mai bine diferitele tipuri de structură a costurilor și pentru a facilita utilizarea acestor informații de către persoanele care vând PRIIP sau care oferă consultanță cu privire la PRIIP, printre altele impunându-se prezentarea în valori monetare a informațiilor detaliate privind costurile pentru produse de investiții individuale structurate (astfel cum sunt reglementate de Directiva 2014/65/UE
                  8
               , MiFID II), în conformitate cu articolul 50 alineatul (2) din Regulamentul delegat (UE) 2017/565
                  9
               . Pentru produsele de investiții bazate pe asigurări, costurile sunt exprimate în continuare ca „reducere a randamentului”.
            
            
               AES modifică metodologia de calculare a costurilor de tranzacționare pentru a aborda dificultățile de ordin practic întâmpinate în aplicarea normelor privind distribuția. De asemenea, acestea previn costurile de tranzacționare negative prin stabilirea unui nivel minim la nivelul costurilor explicite.
            
         
         
            
               Articolul 33 din Regulamentul (UE) nr. 1286/2014 prevede obligația Comisiei de a evalua dacă dispozițiile tranzitorii pentru OPCVM și non-OPCVM ar trebui prelungite „sau dacă, după identificarea eventualelor modificări necesare, dispozițiile privind informațiile esențiale destinate investitorilor din Directiva 2009/65/CE ar putea fi înlocuite de documentul cu informații esențiale [...] sau considerate echivalente acestuia”.
            
            
               În acest sens, propunerea AES privind un set revizuit de standarde tehnice de reglementare conține o serie de modificări care justifică înlocuirea „informațiilor cheie destinate investitorilor” cu documentul cu informații esențiale (KID) pentru produsele în cauză:
            
            
               ·Cerința de a include în KID un link extern către informațiile privind performanța anterioară specifică produsului, calculată în conformitate cu o metodologie standard, îi ajută pe investitorii individuali să utilizeze în continuare astfel de informații pentru a evalua cât de bine s-a comportat fiecare produs în raport cu criteriul său de referință, ceea ce este important pentru compararea produselor administrate în mod activ.
            
            
               ·Introducerea unor scenarii de performanță standardizate pentru produsele OPCVM și non-OPCVM va oferi investitorilor o ilustrare cât mai completă a tipurilor de rezultate în materie de performanță care pot fi așteptate de pe urma produsului, facilitând totodată comparabilitatea cu alte tipuri de produse de investiții individuale și de asigurare.
            
            
               ·Investitorii vor beneficia de o mai mare comparabilitate datorită unui cadru standard pentru comunicarea costurilor agregate la nivelul tuturor PRIIP, inclusiv al OPCVM-urilor și al non-OPCVM-urilor. În plus, mai multe dintre modificările propuse în standardele tehnice de reglementare abordează direct preocupările exprimate de creatorii de produse de tip OPCVM, inclusiv metodologia modificată de calculare a costurilor de tranzacționare și alinierea mai îndeaproape a informațiilor detaliate privind costurile pentru produsele de investiții individuale structurate la cadrul MiFID II privind comunicarea costurilor. Aceste modificări vor limita costurile suportate de industria de administrare a activelor pentru adaptarea la normele privind comunicarea costurilor PRIIP.
            
            
               ·Atât „informațiile cheie destinate investitorilor”, cât și KID necesită calcularea unui indicator de risc sintetic, numeric și unic bazat pe o agregare a diferitelor riscuri (în măsura în care este posibil) și însoțit de suficiente texte explicative. În prezent, metodologiile de calcul al acestui indicator diferă ușor între cele două cadre de publicare a informațiilor, ceea ce poate crea confuzie în rândul investitorilor individuali care încearcă să realizeze comparații între cadre. Trecerea la o metodologie comună va îmbunătăți comparabilitatea. În același timp, modificarea metodologiei poate clasifica unele produse într-o categorie de risc diferită, ceea ce ar putea crea impresia înșelătoare că acestea au devenit mai puțin riscante. Această problemă a fost parțial remediată de opțiunea acordată creatorilor de a revizui indicatorul de risc în sens ascendent (dar nu în sens descendent), sub rezerva anumitor condiții.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               Temeiul juridic
            
            
               La fel ca Regulamentul (UE) nr. 1286/2014, pe care intenționează să îl modifice, prezenta propunere se bazează pe articolul 114 din Tratatul privind funcționarea Uniunii Europene. 
            
            
               Subsidiaritatea (în cazul competențelor neexclusive)
            
            
               Conform principiului subsidiarității, Uniunea poate acționa numai dacă rezultatele avute în vedere nu pot fi realizate de statele membre în mod individual. Intervenția Uniunii este necesară pentru eliminarea barierelor din calea unei piețe interne a serviciilor și produselor financiare, prin introducerea unei abordări unitare în ceea ce privește publicarea informațiilor referitoare la PRIIP. Actul legislativ care urmează să fie modificat este adoptat în deplină conformitate cu principiul subsidiarității și orice modificare a acestuia trebuie efectuată printr-o propunere a Comisiei.
            
            
               Proporționalitatea
            
            
               Această acțiune a Uniunii este necesară pentru a asigura aplicarea eficace a normelor referitoare la PRIIP de către autoritățile competente și de către creatorii de PRIIP. Aceasta va asigura realizarea obiectivelor Regulamentului (UE) nr. 1286/2014 la nivelul întregii piețe interne, garantând astfel un nivel ridicat de transparență a pieței și de protecție a investitorilor individuali.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               Prezenta propunere nu este însoțită de o evaluare separată a impactului întrucât a fost deja realizată o evaluare a impactului pentru Regulamentul (UE) nr. 1286/2014.
            
            
               Prezenta propunere nu modifică fondul regulamentului și nici nu creează noi obligații pentru participanții la piață. Aceasta se referă doar la o prelungire cu 6 luni (și anume până la 30 iunie 2022) a dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități (articolul 32 din regulament). Scopul este de a asigura securitatea juridică pentru industrie și autoritățile competente în perioada în care acestea se pregătesc pentru aplicarea noilor norme din Regulamentul delegat (UE) 2017/653 și din Directiva 2009/65/CE, astfel cum au fost modificate.
            
            
               4.IMPLICAȚIILE BUGETARE
            
            
               Prezenta propunere nu are niciun impact bugetar pentru Comisie.
            
            
               2021/0215 (COD)
            
            
               Propunere de
            
         
         
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) nr. 1286/2014 în ceea ce privește prelungirea dispozițiilor tranzitorii pentru societățile de administrare, societățile de investiții și persoanele care oferă consultanță cu privire la unități ale organismelor de plasament colectiv în valori mobiliare (OPCVM) și la unități ale non-OPCVM-urilor sau care vând astfel de unități
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  10
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Articolul 5 din Regulamentul (UE) nr. 1286/2014 al Parlamentului European și al Consiliului
                  11
                impune creatorilor de produse de investiții individuale structurate și bazate pe asigurări (PRIIP) să elaboreze un document cu informații esențiale („KID”). 
            
            
               (2)Cu toate acestea, articolul 32 alineatul (1) din regulamentul respectiv conține o derogare, până la 31 decembrie 2021 („dispoziții tranzitorii”), de la prezentarea unui KID pentru societățile de administrare, astfel cum sunt definite la articolul 2 punctul 1 litera (b) din Directiva 2009/65/CE a Parlamentului European și a Consiliului
                  12
               , pentru societățile de investiții menționate la articolul 27 din directiva respectivă și pentru persoanele care oferă consultanță cu privire la unități ale OPCVM-urilor sau care vând unități ale OPCVM-urilor menționate la articolul 1 alineatul (2) din directiva respectivă. Articolul 32 alineatul (2) din Regulamentul (UE) nr. 1286/2014 prevede că, atunci când un stat membru aplică normele privind formatul și conținutul informațiilor cheie destinate investitorilor, astfel cum se prevede la articolele 78-81 din Directiva 2009/65/CE, în cazul fondurilor non-OPCVM oferite investitorilor individuali, dispozițiile tranzitorii se aplică societăților de administrare, societăților de investiții și persoanelor care oferă consultanță investitorilor individuali cu privire la unitățile acestor fonduri non-OPCVM sau care le vând astfel de unități.
            
            
               (3)Regulamentul delegat (UE) 2017/653 al Comisiei
                  13
                completează Regulamentul (UE) nr. 1286/2014 prin stabilirea de standarde tehnice de reglementare în ceea ce privește modul de prezentare, conținutul și formatul standard al KID, metodologia de prezentare a riscului și a randamentului și de calculare a costurilor, precum și condițiile și frecvența minimă de revizuire a informațiilor din KID și condițiile privind furnizarea KID investitorilor individuali.
            
            
               (4)La [JO: a se introduce data], Comisia a adoptat Regulamentul delegat (UE) .../2021 al Comisiei
                  14
                de modificare a Regulamentului delegat (UE) 2017/653, printre altele, pentru a facilita utilizarea, de către societățile de administrare, societățile de investiții și persoanele care oferă consultanță cu privire la unități ale OPCVM-urilor și ale non­OPCVM-urilor sau care vând astfel de unități, a modului de prezentare, a conținutului și a formatului standard al KID. Cu toate acestea, data aplicării Regulamentului delegat (UE) .../2021 a fost stabilită la 1 iulie 2022 cu scopul de a acorda societăților de administrare, societăților de investiții și persoanelor care oferă consultanță cu privire la unități ale OPCVM-urilor și ale non-OPCVM-urilor sau care vând astfel de unități suficient timp să se pregătească pentru încetarea dispozițiilor tranzitorii și, prin urmare, pentru îndeplinirea obligației de a întocmi un KID. Deoarece data aplicării Regulamentului delegat (UE) .../2021 a fost stabilită la 1 iulie 2022 și deoarece este necesar să se asigure că încetarea dispozițiilor tranzitorii coincide cu data aplicării Regulamentului delegat (UE) .../2021, este necesar să se prelungească durata dispozițiilor tranzitorii cu șase luni, și anume până la 30 iunie 2022.
            
            
               (5)Prin urmare, Regulamentul (UE) nr. 1286/2014 ar trebui modificat în consecință.
            
            
               (6)Având în vedere perioada foarte scurtă rămasă până la încetarea inițială a dispozițiilor tranzitorii, prezentul regulament ar trebui să intre în vigoare fără întârziere,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 32 alineatul (1) din Regulamentul (UE) nr. 1286/2014, data de „31 decembrie 2021” se înlocuiește cu „30 iunie 2022”.
            
            
               Articolul 2
            
         
         
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).
                        
               
               
                  
                     (2)
                  
                        Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
                        
               
               
                  
                     (3)
                  
                        Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
                        
               
               
                  
                     (4)
                  
                        Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
                        
               
               
                  
                     (5)
                  
                        Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).
                        
               
               
                  
                     (6)
                  
                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
                        
               
               
                  
                     (7)
                  
                        Regulamentul (UE) 2019/1156 al Parlamentului European și al Consiliului din 20 iunie 2019 privind facilitarea distribuției transfrontaliere a organismelor de plasament colectiv și de modificare a Regulamentelor (UE) nr. 345/2013, (UE) nr. 346/2013 și (UE) nr. 1286/2014 (JO L 188, 12.7.2019, p. 55).
                        
               
               
                  
                     (8)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE.
               
               
                  
                     (9)
                  
                        Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).
               
               
                  
                     (10)
                  
                        JO C […], […], p. […].
               
               
                  
                     (11)
                  
                        Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).
                        
               
               
                  
                     (12)
                  
                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
                        
               
               
                  
                     (13)
                  
                        Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).
                        
               
               
                  
                     (14)
                  
                        JO C […], […], p. […].